## Odluka o osnivanju Stručnog povjerenstva za praćenje redovite opskrbe tržišta nafte i naftnih derivata

### NN 68/2008 (11.6.2008.), Odluka o osnivanju Stručnog povjerenstva za praćenje redovite opskrbe tržišta nafte i naftnih derivata

# VLADA REPUBLIKE HRVATSKE

**2239**

Na temelju članka 23. stavka 3. Zakona o Vladi Republike Hrvatske (»Narodne
novine«, br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 5. lipnja 2008. godine donijela

## ODLUKU

### O OSNIVANJU STRUČNOG POVJERENSTVA ZA PRAĆENJE REDOVITE OPSKRBE TRŽIŠTA NAFTE I NAFTNIH DERIVATA

I.

Ovom Odlukom osniva se Stručno povjerenstvo za praćenje redovite opskrbe tržišta
nafte i naftnih derivata, s ciljem provođenja Plana intervencije u slučaju
izvanrednog poremećaja opskrbe tržišta nafte i naftnih derivata (dalje u tekstu:
Stručno povjerenstvo).

II.

Stručno povjerenstvo čine:
– ravnatelj Uprave za energetiku i rudarstvo u Ministarstvu gospodarstva, rada i
poduzetništva, predsjednik;
– jedan predstavnik Ministarstva gospodarstva, rada i poduzetništva, član;
– ravnatelj Hrvatske agencije za obvezne zalihe nafte i naftnih derivata (dalje
u tekstu HANDA); zamjenik predsjednika;
– predsjednik Uprave energetskog subjekta s najvećim udjelom na tržištu nafte i
naftnih derivata u veleprodaji (dalje u tekstu: Tržište); član;
– jedan predstavnik Hrvatske energetske regulatorne agencije, član;
– jedan predstavnik HANDE, član;
– jedan predstavnik Hrvatske elektroprivrede d.d., član;
– tri predstavnika iz tri energetska subjekta s najvećim udjelom na Tržištu u
veleprodaji, članovi.

III.

Zadaća Stručnog povjerenstva iz točke I. ove Odluke je:
– nadzor redovite opskrbe domaćeg tržišta naftom i naftnim derivatima;
– predlaganje mjera i donošenja odluke o mjerama za normalizaciju opskrbe
tržišta nafte i naftnih derivata u slučaju izvanrednog poremećaja opskrbe
tržišta nafte i naftnih derivata;
– nadzor i koordiniranje provedbe odluke o mjerama za normalizaciju opskrbe
tržišta nafte i naftnih derivata;
– predlaganje mjera i predlaganje donošenja odluke o dodatnim mjerama za
normalizaciju opskrbe tržišta nafte i naftnih derivata;
– nadzor i koordiniranje provedbe odluke o dodatnim mjerama za normalizaciju
opskrbe tržišta;
– predlaganje odluke o ukidanju mjera za normalizaciju opskrbe tržišta nafte i
naftnih derivata.

IV.

Stručno povjerenstvo radi i odlučuje na sjednicama koje saziva i njima
predsjedava predsjednik Stručnog povjerenstva.
Pripremu sjednica Stručnog povjerenstva i administrativno-tehničke poslove u
vezi s njegovim radom obavlja HANDA.
Sjednice Stručnog povjerenstva održavaju se u Ministarstvu gospodarstva, rada i
poduzetništva.

V.

Vlada Republike Hrvatske će članove Stručnog povjerenstva iz točke II. ove
Odluke imenovati u roku 30 dana od dana donošenja ove Odluke na prijedlog
Ministarstva gospodarstva rada i poduzetništva.

VI.

Ova Odluka stupa na snagu danom donošenja, a objavit će se u »Narodnim
novinama«.

Klasa: 310-05/08-02/03
Urbroj: 5030105-08-3
Zagreb, 5. lipnja 2008.

Predsjednik
**dr. sc. Ivo Sanader**, v. r.

Ostalo, NN 68/2008-2239
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)